CELEX: C2007/117/38
Language: da
Date: 2007-05-26 00:00:00
Title: Sag T-82/07: Sag anlagt den 14. marts 2007 — Kliq (under konkurs) mod Kommissionen

26.5.2007   
            
            
               DA
            
            
               Den Europæiske Unions Tidende
            
            
               C 117/24
            
         Sag anlagt den 14. marts 2007 — Kliq (under konkurs) mod Kommissionen
   (Sag T-82/07)
   (2007/C 117/38)
   Processprog: nederlandsk
   Parter
   
      Sagsøger: Jan Rudolf Maas og Cornelis Van den Bergh som kuratorer for anpartsselskabet Kliq BV under konkurs (Apeldoorn, Nederlandene) (ved advocaten G. van der Wal og T. Boesman
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 19. juli 2006 i sag C 30/2005 annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning 2006/939/EF af 19. juli 2006 om en støtteforanstaltning anmeldt af Nederlandene til fordel for KG Holding NV (1).
   Den foretagne støtteforanstaltning vedrørte en omstruktureringsstøtte, som Nederlandene ville yde KG Holding NV ved et tidligere godkendt redningslån og ved at konvertere den påløbne rente til egenkapital. I den anfægtede beslutning erklærer Kommissionen støtteforanstaltningen i form af omstruktureringsstøtten for uforenelig med fællesmarkedet.
   Kommissionen fastslår ligeledes, at Nederlandene skal træffe alle nødvendige foranstaltninger til at kræve, at den del af den støtte, som KG Holding NV har overdraget til sit datterselskab Kliq BV i form af et redningslån, som er konverteret til egenkapital, tilbagebetales af KG Holding NV og Kliq BV, og at Nederlandene hos kurator registrerer sin fordring på KG Holding NV og/eller Kliq Reïntegratie.
   Sagsøgeren anfører i stævningen for det første, at Kommissionen med urette har udtalt sig om betaling af KG Holdings andele i Kliq BV ved modregning af betalingsforpligtelsen med KG Holdings fordring på Kliq BV i henhold til låneaftalen. Dette skulle ikke have været en del af Kommissionens beslutning af 5. august 2005 (2), som indledte proceduren. Kommissionen har misbrugt sin kompetence og handlet i strid med retten til kontradiktion og sagsøgerens ret til at blive hørt. For det andet har Kommissionen med urette antaget, at Kliq BV må anses for modtager af statsstøtte på 9,25 mio. EUR. Kommissionen har ved sin vurdering med urette ikke taget i betragtning, at den »konvertering af redningslånet til egenkapital«, som omtales i den anfægtede beslutnings betragtning 43-46, på ingen måde kan tilregnes medlemsstaten Nederlandene og derfor ikke kan betegnes som statsstøtte som omhandlet i artikel 87, stk. 1 EF. Kommissionen har derfor begået et fejlskøn med hensyn til de faktiske omstændigheder. Ifølge sagsøgeren er den anfægtede beslutning af disse grunde retligt og/eller faktisk urigtig, eller i hvert fald uforståelig og/eller urigtigt eller utilstrækkeligt begrundet og i strid med artikel 87 og/eller artikel 253 EF.
   For det tredje har Kommissionen med urette undladt at fastslå, at den angivelige støtte påvirker konkurrencen og samhandelen mellem medlemsstaterne, eller Kommissionen udtalelser herom er i hvert fald utilstrækkeligt begrundet.
   For det fjerde har Kommissionen med urette bestemt, at Nederlandene skal kræve den angivelige støtte på 9,25 mio. EUR tilbagebetalt af KG Holding og Kliq BV. Ved KG Holdings, Kliq Reïntegraties og Kliq BVs konkurs er krav om tilbagebetaling af de angivelige støttebeløb varigt umuliggjort og vil under alle omstændigheder være blevet formålsløs i den forstand, at tilbagesøgning ved registrering i de nævnte selskabers konkursboer ikke er nødvendig og endog helt overflødig for at bringe konkurrencefordrejningen til ophør.
   For det femte har Kommissionen med urette bestemt, at det beløb, der skal tilbagebetales af KG Holding og Kliq BV, også omfatter renter fra den dato, hvor de enkelte dele af beløbet er blevet stillet til rådighed for støttemodtageren, og indtil den dato, hvor de faktisk er tilbagebetalt. Dette krav er i strid med den nationale konkurslovgivning.
   
      (1)  EUT L 366, s. 40.
   
      (2)  Statsstøttesag C 30/2005 (ex N 78/2004) — omstruktureringsstøtte til KG Holding NV — Opfordring til at fremsætte bemærkninger efter EF-traktatens artikel 88, stk. 2 (EUT 2005 C 280, s. 2).